Cuncursu a Ulassai
(Giovanni Agus – Villagrande Strisaili)

1.
Cuntentu h'apo s'invitu rezzidu;
Da un'amigu cordial'e sinceru,
e dae coro l'apo deo gradidu;
in veridade no m’est partu eru.

E nde so gratu de su pensieru,
de gioia s'est su coro fioridu,
e coraggiosu fatto s'attrividu,
spero de mi ponner in cunsideru.

Puru Ulassai, nde ‘schidat sa rima,
cun custu cuncursu in poesia,
e gai s'est sa causa risolta.

Oh poetas! No andedas firma firma.
Forza paris, poetica cumpagnia,
riaviva, custa rima troppu morta.

2.
Signor Puddu Egidiusi ch'est mortu,
e in manna pena fìt sa cumpagnia,
e de tando est andadu tott'a tortu,
s’est finidu de cantare poesia.

Ma Ulassai, oe ponet in via,
unu cuncursu de immensu cunfortu,
e su Sardu Parnasu benit risortu:
nos sorriet Calliope cun Talia.

Pius non molles sa tradizione,
e sempre attivu su Sardu folklore,
d'ogn’unu, a cantare si trattene.

E che prima pon'in motu sa cantone,
affiancu de Clio e Tersicore,
de su Summu Apollo e Melpomene.

3.
No mi poto vantare unu poeta,
ma in sa vida sempre coraggiosu,
e pro medas paret una barzelletta,
ca deo l'affronto tantu onorosu.

Cun briu fieru e orgogliosu,
e sempre chilco s'istrada eretta,
e in custu cantu armoniosu,
onoradu deo raggiungo sa meta.

Stracos sos poetas, sa parte manna,
e non cheren affrontare s'impreu,
bilgonzosos in Ozastrina zona.

A solos bos sezis dende sa cundanna
si abbandonades custu donu ‘e Deu,
de gai pianghet finsas S'Elicona.

4.
O poetas de Barbagia e Ozastra,
a fagher un'istoria ti prepara,
fizos de S'Elicona mamma mastra,
sa natura non t'est istada avara.

Finsas pro Montanaru tantu cara,
che issu iscolpire una lastra,
Calliope vera sorre non sorrastra,
e ancora pro Mereu ‘e Tonara.

Issos han lassadu scritta s'istoria,
e la lezzet d'ogni Sarda persone,
cun simpatia e affettu profundu.

Pro balanzare sa fama e gloria,
pubblica tue puru sa cantone,
e gai t'incoronas in su mundu.

5.
Si tenes prontu unu bellu scrittu,
bog'a fora prima chi siat tardu,
e nde sias fieru e gagliardu,
t'aggiunghet fama onore e meritu.

Pro ingentilire su Parnasu Sardu,
tenes tue su pregiu infinitu,
imponente cun su coro arditu,
oltrepasses fìeru su traguardu.

Est tempus de ti ponner in mostra,
nde radunes su tou sentimentu,
sas operas manda a s'istamperia.

Custas istorias de sa terra nostra,
sun fruttos de su nobili talentu.
Gai restat eterna sa poesia.

           
Finale

Oh poetas che a mie dilettante,
affronta cun mente coraggiosa,
forza paris a passos de gigante,
e umpare cumbinamus calchi cosa.
Ca s'ozastra de sa musa est regnante,
cun Agus est ancora pius famosa.
Aio! Tott'unidos a bonu coro,
gai superamus su Logudoro.